SL Uradni list Evropske unije C 228/30

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 228/08

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„ΚΟΝΣΕΡΒΟΛΙΑ ΡΟΒΙΩΝ“ (KONSERVOLIA ROVION)

ES št.: EL-PDO-0117-0974-14.02.2012

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda pridobivanja —  povezanost —  označevanje —  nacionalne zahteve — ☒ drugo (embalaža)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

Ta vloga za spremembo je del splošnih prizadevanj v podporo pridelavi oljk na območju občine Rovies in povečanju konkurenčnosti oljke „Konservolia Rovion“, da bi na nacionalni in mednarodni ravni dobila priznanje, ki si ga zasluži.

Natančneje, prosimo za naslednje spremembe:

3.1 Opis proizvoda

Zaradi zahtev trga in sprememb potrošniških navad je treba povečati raznovrstnost ponudbe komercialnih tipov, ki so na voljo na trgu. Zato prosimo, naj se opis označbe „Konservolia Rovion“ spremeni tako, da vključuje oljke spremenljive barve („svetle oljke“).

Tržni standard za namizne oljke Mednarodnega sveta za oljke (COI/OT/NC št. 1 iz decembra 2004) določa, da so lahko med vrstami namiznih oljk, danih na trg:

— oljke spremenljive barve: plodovi, pobrani, preden povsem dozorijo, ko se barva spreminja iz zelene v črno.

Oljke spremenljive barve se predelujejo popolnoma enako kot cele črne oljke „Konservolia Rovion“, kar zadeva razgrenjevanje, prebiranje in predstavitev za prodajo.

Zato se nam zdi ta sprememba potrebna, saj je spremenljiva barva naravna faza v zorenju oljk „Konservolia Rovion“, ki se iz zelene obarvajo v črno. Na povezanost proizvoda z geografskim območjem ne bo vplivala niti je ne bo spremenila, temveč bo samo olajšala promocijo in prodajo proizvoda v tujini.

Spremenila se je povprečna velikost oljk z ZOP „Konservolia Rovion“ (s 120–160 na 120–260 plodov/kg), da bi jo prilagodili sedanjim razmeram, ki so rezultat preusmeritve v ekološko kmetovanje. S trenutno veljavnim tržnim standardom za namizne oljke Mednarodnega sveta za oljke (COI/OT/NC št. 1 iz decembra 2004) je velikost oljk določena glede na število plodov na kilogram. Velikostna lestvica za en kilogram oljk „Konservolia Rovion“ je:

91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350.

Zaradi zahtev trga in sprememb potrošniških navad je treba povečati raznovrstnost ponudbe komercialnih tipov na trgu. Zato prosimo, naj se opis označbe „Konservolia Rovion“ spremeni tako, da vključuje cele zarezane oljke, oljke brez koščice, razpolovljene/razčetrtene oljke in narezane oljke (to pomeni, da se v ustrezni oddelek posodobljene specifikacije dodajo komercialni tipi od točke (b) do točke (e)).

Za zarezane oljke se uporabljajo cele oljke z ZOP „Konservolia Rovion“, ki so že fermentirane in so tako dobile dokončne fizikalne in kemične ter organoleptične značilnosti. V skladu s tržnim standardom za namizne oljke Mednarodnega sveta za oljke (COI/OT/NC št. 1 iz decembra 2004) so zarezane oljke tiste, ki se zarežejo po dolžini, tako da se koščica ne zdrobi, temveč ostane nedotaknjena znotraj ploda. To se izvede s posebnim zarezovalnikom. Oljke se nato popolnoma enako kot cele oljke z ZOP „Konservolia Rovion“ dajo v ustrezno 7–10-odstotno slanico. Značilnosti zarezanih oljk (okus, barva, vonj) se zato v ničemer ne razlikujejo od značilnosti celih oljk z ZOP „Konservolia Rovion“, saj se oljke zarežejo, ko imajo dokončne organoleptične značilnosti. Poleg tega je sestava slanice, ki na splošno lahko spremeni okus proizvoda, pri celih in zarezanih oljkah popolnoma enaka.

Ko se oljke „Konservolia Rovion“ izkoščičijo ali razpolovijo/razčetrtijo ali narežejo, se uporabi popolnoma enaka metoda, zato se povezanost proizvoda z geografskim območjem ne spremeni.

Oljke brez koščice: koščica se odstrani s posebnim izkoščičevalnikom, in sicer vedno skozi daljšo os ploda.

Razpolovljene/razčetrtene in narezane oljke so oljke „Konservolia Rovion“, ki so bile pred tem izkoščiščene. Razpolovijo/razčetrtijo ali narežejo se s posebnimi napravami.

Posodobljene so tudi informacije o barvi oljk z ZOP „Konservolia Rovion“.

3.2 Dokazilo o poreklu

Zaradi zahtev trga v zvezi s sledljivostjo živil in potrebe po zaščiti proizvodov pred ponarejanjem je bil sprejet strožji sistem, s katerim bo mogoče v prihodnje zaščititi identiteto proizvoda in zagotoviti njegovo dosledno kakovost.

3.3 Metoda pridobivanja

Ker se je po letu 2000 razvilo ekološko kmetovanje (70 % oljčnih nasadov, zasajenih z oljko „Konservolia Rovion“, se zdaj obdeluje ekološko) in se je znaten del pridelave oljk preusmeril v ekološko pridelavo, za odvzemanje grenkobe plodovom ni več dovoljena uporaba kavstične sode. Namesto tega se ekološke oljke razgrenijo na tradicionalen način, to je v posodah, napolnjenih z raztopino natrijevega klorida. Do zaužitja so shranjene v 7–10-odstotni slanici. K razgrenitvi pripomore kislost, ki se razvije, ko se po zaprtju posod zaradi mlečne fermentacije tvorijo organske kisline. Posledično bi bilo treba specifikacijo za ZOP „Konservolia Rovion“ spremeniti tako, da vključuje to naravno metodo fermentacije.

Natančneje, grenkoba se odvzame z naslednjim postopkom:

1. pri zelenih oljkah, oljkah spremenljive barve in črnih oljkah, ki popolnoma ustrezajo ekološkim standardom, ter konvencionalno pridelanih oljkah spremenljive barve in konvencionalno pridelanih črnih oljkah se uporablja tradicionalna naravna metoda, to je razgrenjevanje v posodah, napolnjenih z raztopino natrijevega klorida (slanico). Oljke so do zaužitja shranjene v 7–10-odstotni okisani slanici. K razgrenitvi pripomore kislost, ki se razvije, ko se po zaprtju posod zaradi mlečne fermentacije tvorijo organske kisline. Grenkobo izgubijo v približno 4–6 mesecih, odvisno od temperature;

2. z uporabo 2-odstotne raztopine kavstične sode, in sicer samo pri konvencionalno pridelanih zelenih oljkah. Grenkobo izgubijo v približno 12 urah, odvisno od temperature. Oljke se nato 24 ur splakujejo v veliki količini vode (ki se trikrat zamenja). Nato se dajo v čebre s slanico (približno 8 Baumejevih stopinj), v katerih zaradi delovanja laktobacilov začnejo fermentirati. Po fermentaciji se pustijo zoreti v isti slanici.

Prav tako bi bilo treba v specifikacijo zaradi ekološkega kmetovanja vključiti uporabo organskih gnojil.

In nazadnje, časi obiranja, ki temeljijo na barvi oljk z ZOP „Konservolia Rovion“, so bili zaradi uvedbe nove vrste („svetle“ oljke) posodobljeni.

3.4 Embalaža

Ob upoštevanju tehnološkega napredka in nenehno spreminjajočih se zahtev potrošnikov je treba odpraviti omejitve glede velikosti embalaže, tako da bi bilo oljke „Konservolia Rovion“ dovoljeno pakirati v katero koli embalažo, ki ustreza zahtevam iz grške zakonodaje in zakonodaje EU. Tako se bo proizvod lažje prodajal in bo bolj konkurenčen. Velikost embalaže ne vpliva na posebne značilnosti proizvoda.

Prijava legitimnega interesa

Kmetijska zadruga Rovies ima sedež na opredeljenem geografskem območju ter trenutno prideluje in predeluje vse oljke „Konservolia Rovion“. Predložila je tudi prvotno vlogo za registracijo imena „Konservolia Rovion“ v registru ZOP-ZGO EU.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„ΚΟΝΣΕΡΒΟΛΙΑ ΡΟΒΙΩΝ“ (KONSERVOLIA ROVION)

ES št.: EL-PDO-0117-0974-14.02.2012

ZGO ( ) ZOP ( X )

1. Ime

„Κονσερβολιά Ροβιών“ (Konservolia Rovion)

2. Država članica ali tretja država

Grčija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke

Plod je čvrst, hrustljav in vsebuje veliko sladkorjev. Zrela (črna) oljka ima povprečno vsebnost olja 17–18 %.

Kakovostne značilnosti končnega proizvoda so:

— srednja velikost (povprečno 120–260 plodov/kg). S trenutno veljavnim tržnim standardom za namizne oljke Mednarodnega sveta za oljke (COI/OT/NC št. 1 iz decembra 2004) je velikost oljk določena glede na število plodov na kilogram. Velikostna lestvica za oljke „Konservolia Rovion“ je: 91/100, 101/110, 111/120, 121/140, 141/160, 161/180, 181/200, 201/230, 231/260, 261/290, 291/320, 321/350.

— Zelene oljke: dolgotrajna barva, rumenkasto zelena do temnozelena. Oljke spremenljive barve: svetlozelena in rumena do svetlih odtenkov rjave. Črne oljke: svetlo- do temnorjava in temnovijolična.

— Okusno hrustljavo meso z značilnim vonjem po oljčnem olju.

— Visoka vsebnost sladkorjev in dolgotrajen sadni okus.

— Zelo odporna proti drugim vrstam sprememb.

Zelene oljke so „zrele“ za obiranje od začetka septembra, prej kot katera koli druga sorta oljk v drugih delih Grčije.

Na voljo so tri vrste: zelene oljke, oljke spremenljive barve („svetle oljke“) in črne oljke.

Proizvod se trži na naslednje načine:

A. cel,

B. izkoščičen,

C. razpolovljen/razčetrten,

D. narezan,

E. zarezan.

Oljke se lahko pakirajo v olju ali slanici, dodajo pa se lahko tradicionalna zelišča, začimbe ali orehova jedrca ipd.

3.3 Surovine (samo za predelane proizvode)

Oljke „Konservolia Rovion“ se pridobivajo samo s predelavo sorte namiznih oljk Konservolia.

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Oljke „Konservolia Rovion“ morajo biti pridelane in predelane na opredeljenem geografskem območju.

3.6 Posebna pravila za rezanje, ribanje, pakiranje itn.

—

3.7 Posebna pravila za označevanje

—

4. Kratka opredelitev geografskega območja

Območje, ki ga določajo upravne meje občine Rovies v prefekturi Evia, vključno z vsemi zaselki. Oljke „Konservolia Rovion“ morajo biti pridelane in predelane na tem območju.

5. Povezanost z geografskim območjem

5.1 Posebnosti geografskega območja

Podnebje

Naravno okolje pripomore k odlikam oljk „Konservolia Rovion“. Podnebje na tem območju je milo in sredozemsko, brez zmrzali (izjemno redke) in z veliko ur osončenosti. Najpogosteje pihajo severni do severovzhodni vetrovi. Vendar so pogosti tudi južni do jugozahodni vetrovi (boukadoura – lokalni veter), ki prav tako soustvarjajo mikroklimo tega območja.

Oljčni nasadi so obrnjeni proti jugu, pred mrzlimi severnimi do severovzhodnimi vetrovi pa jih varujeta gori Telethrio in Hiro, ki sta zelo gozdnati.

Tokovi hladnega zraka s teh gozdnatih gora in morska sapica z druge strani geografskega območja v vročih poletnih dneh poskrbijo za to, da so temperature zmerne.

Povprečno pade približno 550 mm padavin, večinoma jeseni in pozimi (od novembra do marca). Glavni vodonosnik oljčnega nasada napaja reka Gerania.

Tla

Tla se po mehaničnih lastnostih uvrščajo med povprečna, dobro odtočna in rodovitna ter na splošno vsebujejo dovolj kalcija.

Človeški dejavniki

H končnemu proizvodu enako pomembno prispevajo tudi pridelovalci z bogatimi izkušnjami pri pridelavi oljk, uporabo posebnih gojitvenih tehnik za zagotovitev ustrezne kakovosti plodov ter nenehnim posvečanjem pridelavi in zaščiti posebnega proizvoda. Natančneje, gojitveni postopki vključujejo: (a) obrezovanje, s katerim se spodbudi nova rast, drevesom pa se zagotovita obilo svetlobe in dobro prezračevanje, (b) sistematično namakanje dreves, da se obvarujejo pred stresom zaradi pomanjkanja vode, in (c) ročno obiranje, da dobimo oljke vrhunske kakovosti in se omogoči uspešna predelava. Ne nazadnje, pomemben je tudi predelovalni obrat, v katerem se izvajata ročno prebiranje in polnjenje, kar zagotavlja vrhunsko kakovost končnega proizvoda, in v katerem se povezujejo tradicionalni postopki in predelovalne tehnike, da se odpravijo vse težave, ki bi se lahko pojavile med fermentacijo. Tako se organoleptične značilnosti oljk ne spremenijo in dobimo edinstven proizvod.

5.2 Posebnosti proizvoda

Oljke „Konservolia Rovion“ se pridobivajo samo s predelavo sorte namiznih oljk Konservolia.

Plodovi so čvrsti in srednje veliki (120–260 plodov/kg). Barva je obstojna, pri zelenih oljkah rumenkasto zelena do temnozelena, pri oljkah spremenljive barve svetlozelena in rumena do svetlih odtenkov rjave ter pri črnih oljkah svetlorjava do temnovijolična. Meso je hrustljavo in okusno ter ima značilen vonj po oljčnem olju. Oljke vsebujejo veliko sladkorja, imajo dolgotrajen sadni okus in so zelo odporne proti drugim vrstam sprememb.

Še ena posebnost oljk „Konservolia Rovion“ je, da se obirajo zelo zgodaj – v Grčiji naj bi se danes obirale prve.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Posebne značilnosti proizvoda in zgodnje obiranje so posledica tehnik gojenja in predelave oljk ter značilnosti naravnega okolja in posebne mikroklime (bližina gozdov, južna lega, zaščita pred severnimi vetrovi, lokalni vetrovi, temperatura, hladen nočni veter, padavine, vodonosnik itd.).

Natančneje:

1. Posebna sorta oljk Konservolia, ki na območju Rovies obrodi najzgodnejše namizne oljke v Grčiji. Cepiči najboljših sort oljke Konservolia so se uporabili kot matične rastline za oljčni nasad Papadopoulos (ki je bil zbit in namakan, drevesa pa so bila posajena v ravne vrste) in pozneje za vsa oljčna drevesa v občini Rovies.

2. Edinstvene podnebne razmere v oljčnih nasadih na opredeljenem geografskem območju, natančneje: — Dejstvo, da je oljčni nasad obrnjen proti jugu (veliko ur osončenosti) in da ga pred severnimi do severovzhodnimi vetrovi varujeta gori Telethrio in Hiro, pripomore k zgodnjemu pridelku, pravilnemu cvetenju in visoki vsebnosti sladkorjev, ki spodbuja hitro in uspešno fermentacijo. Veliko ur osončenosti in dejstvo, da so temperature pozimi mile, saj je območje zaščiteno pred severnimi do severovzhodnimi vetrovi, ter pogosti južni do jugozahodni vetrovi (boukadoura – lokalni veter) pomenijo, da območje dobi obilo svetlobe in da ni večjih temperaturnih nihanj. — Tokovi hladnega zraka s teh gozdnatih gora in morska sapica z druge strani geografskega območja v vročih poletnih dneh pomagajo ustvarjati mikroklimo, ki daje oljkam „Konservolia Rovion“ posebne odlike. Natančneje, poletne temperature so zaradi tokov hladnega zraka in morske sapice zmerne, brez večjih nihanj. Ta mikroklima zagotavlja zgodnji pridelek (hitra in uspešna fermentacija zaradi visoke vsebnosti sladkorjev) svetlozelene barve in kompaktne teksture (čvrsta, hrustljava) ter spodbuja razvoj aromatičnih snovi. — Povprečno pade približno 550 mm padavin, večinoma jeseni in pozimi (od novembra do marca). Glavni vodonosnik oljčnega nasada napaja reka Gerania. Dež pripomore k pravilnemu cvetenju oljčnih dreves, uspešnemu opraševanju in pravilnemu razvoju plodov ter pomaga zagotoviti ustrezno obliko oljk. — Najpogosteje pihajo severni do severovzhodni vetrovi, ki pa jih umirjata gori Telethrio in Hiro. Zmerni vetrovi pripomorejo k pravilnemu cvetenju in zorenju plodov. — Tla se po mehaničnih lastnostih uvrščajo med povprečna, dobro odtočna, rodovitna in na splošno vsebujejo dovolj kalcija. Zaradi vsebnosti kalcija oljke vsebujejo veliko hlapnih snovi, kar zagotavlja dolgotrajen sadni okus in vonj ter kompaktno teksturo.

3. Kombinacija tehnik gojenja, obiranja in predelave oljk, natančneje: Obiranje zelenih oljk se začne prej kot v drugih delih Grčije, in sicer v začetku septembra (večinoma), konča pa se proti koncu oktobra. Zbirajo in prodajajo se tudi „svetle“ oljke (iste sorte) in črne oljke (tudi iste sorte), večinoma na grškem trgu, in sicer oktobra oziroma novembra. Oljke „Konservolia Rovion“ se obirajo posamezno in ročno, z uporabo lestev, zato se oljke ne poškodujejo in ne „porjavijo“. Odpeljejo se še isti dan, po dostavi in tehtanju pa se takoj začne predelava. Poleg dobrih fizioloških značilnosti in zgodnjega obiranja oljk „Konservolia Rovion“ tudi razmeroma visoke temperature septembra in oktobra pripomorejo k hitri razgrenitvi, fermentaciji in zorenju, tako da se plodovi ne zmehčajo.

4. Tradicija pridelovanja oljk „Konservolia Rovion“, ki sega v leto 1928, ko se je začela zasaditev oljčnega nasada Papadopoulos, in dejstvo, da je pridelava oljk v občini Rovies postala del vsakdana. Oljke „Konservolia Rovion“ izvirajo z že dolgo uveljavljene dobro znane kmetije Papadopoulos. Zasaditev tamkajšnjega oljčnega nasada se je začela okrog leta 1920, končala pa leta 1938. Obsega večino ravninskih kmetijskih zemljišč znotraj upravnih meja občine Rovies. Oljčni nasad Papadopoulos je bil v letih 1974 in 1981 prostovoljno razdeljen na velike parcele, v povprečju velikosti 40 000 m2 ali več, ki so se razdelile med številne pridelovalce oljk v občini Rovies. Na splošno velja, da je oljčni nasad Rovies v vsakem pogledu najboljši obdelovani oljčni nasad na otoku Evia, kmetija Papadopoulos pa se je nekoč po vsej državi prikazovala kot „vzorčen“ oljčni nasad.

Sklic na objavo specifikacije

(člen 5(7) Uredbe (ES) št. 510/2006 (4))

http://www.minagric.gr/images/stories/docs/agrotis/POP-PGE/prodiagrafes_konserbopoils_robion150313.pdf

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.